text: Lettisk mand anholdt for drab i Ragebøl
  11 juni 2013 kl. 13.56
  Efter intens efterforskning er en 20-årig lettisk mand blevet anholdt i Tyskland og sigtet for drabet på en 29-årig landsmand.
  Den 29-årige blev tirsdag den 4. juni fundet død i sin lejlighed i Ragebøl ved Sønderborg. Han var dræbt af knivstik i brystet.
  Den 20-årige mand er bosat i Tyskland og blev i et tæt samarbejde med tysk politi anholdt i går mandag ved 17-tiden. Han vil nu blive begæret udleveret til Danmark.
  Dansk politi vil formentlig begære lukkede døre ved de indledende retsmøder. Der kan derfor ikke oplyses om detaljer fra efterforskningen.
  